CELEX: C2006/326/141
Language: fi
Date: 2006-12-30 00:00:00
Title: Asia T-314/06: Kanne 17.11.2006 — Whirlpool Europe v. Euroopan unionin neuvosto

30.12.2006   
            
            
               FI
            
            
               Euroopan unionin virallinen lehti
            
            
               C 326/67
            
         Kanne 17.11.2006 — Whirlpool Europe v. Euroopan unionin neuvosto
   (Asia T-314/06)
   (2006/C 326/141)
   Oikeudenkäyntikieli: englanti
   Asianosaiset
   
      Kantaja: Whirlpool Europe Srl (Comerio, Italia) (edustajat: asianajajat M. Bronckers ja F. Louis)
   
      Vastaaja: Euroopan unionin neuvosto
   Vaatimukset
   
               —
            
            
               Lopullinen asetus on kumottava siltä osin kuin tarkasteltavana olevan tuotteen/samankaltaisen tuotteen määritelmä ei koske kaikkia suuria jääkaappi-pakastinyhdistelmiä, joissa on vähintään kaksi kaapin ulkopuolelle vierekkäin sijoitettua ovea.
            
         
               —
            
            
               Euroopan unionin neuvosto on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja, joka on Euroopassa toimiva, muun muassa jääkaappien kaltaisten kotitalouskoneiden valmistaja, vaatii, että lopullisen polkumyyntitullin käyttöönotosta tiettyjen Korean tasavallasta peräisin olevien side-by-side-jääkaappi-pakastinyhdistelmien tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta 25.8.2006 annettu neuvoston asetus (EY) N:o 1289/2006 (1) kumotaan osittain.
   Kanteensa tueksi kantaja väittää, että yhteisön toimielimet rikkoivat EY 253 artiklaa, koska ne eivät esittäneet asianmukaisia ja riittäviä perusteluja sille, miksi erityisesti asian olosuhteisiin nähden kolmioviset side-by-side-jääkaappi-pakastinyhdistelmät jätettiin tuotteen määritelmän ulkopuolelle.
   Toiseksi kantaja väittää, että yhteisön toimielimet loukkasivat kantajan oikeutta tulla kuulluksi sen johdosta, että kolmioviset side-by-side-jääkaappi-pakastinyhdistelmät jätettiin viime hetkellä tarkastelevana olevan tuotteen määritelmän ulkopuolelle.
   Lisäksi kantaja väittää, että yhteisön toimielimet rikkoivat perusasetuksen (2) 15 artiklan 2 kohtaa, koska ne eivät järjestäneet konsultaatiota neuvoa-antavassa komiteassa silloin, kun kolmioviset side-by-side-jääkaappi-pakastinyhdistelmät jätettiin tarkastelevana olevan tuotteen määritelmän ulkopuolelle.
   Lopuksi kantaja väittää, että yhteisön toimielimet rikkoivat perusasetusta, kun ne määrittelivät tuotteen fyysisten ominaisuuksien perusteella ottamatta huomioon kuluttajan näkökulmaa.
   
      (1)  EUVL 2006, L 236, s. 11.
   
      (2)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22.12.1995 annettu neuvoston asetus (EY) N:o 384/96 (EYVL 1996, L 56, s. 1).